钦定古今图书集成/明伦汇编/氏族典/第038卷 > 《廖用贤尚友录》 > 江德藻
## 钦定古今图书集成/明伦汇编/氏族典/第038卷 > 《廖用贤尚友录》 > 江德藻

按《陈书江德藻传》，“德藻字德藻，济阳考城人。父革。德
藻好学，善属文，美风仪，身长七尺四寸，性至孝。起家
梁南中郎武陵王行参军。大司马南平王萧伟闻其
才，召为东阁祭酒，迁安西湘东王府外兵参军，寻除
尚书比部郎，以父忧去职。服阕，除安西武陵王记室，
不就。久之，授庐陵王记室参军，除廷尉正。寻出为南”
兖州治中。及高祖为司空、征北将军，引德藻为府谘
议，转中书侍郎，迁云麾临海王长史。陈台建，拜尚书
吏部侍郎。高祖受禅，授秘书监，兼尚书左丞，寻以本
官兼中书舍人。天嘉四年，兼散骑常侍。使齐，还拜太
子中庶子，领步兵校尉。顷之，迁御史中丞，坐公事免。
寻拜振远将军、通直散骑常侍。自求宰县出，补新喻
令。六年卒，年五十七。